El projecte L’Escola Canta realitza el concert de cloenda este divendres
14 de juny 2022

El pròxim dia 17 de juny, tindrà lloc el concert de cloenda del projecte L'Escola Canta de Sagunt del curs 2021-22, en què s'interpretarà la cantata _El cor de la Terra_ (amb música de Pablo Anglés i lletra de Ximo Montañés).

L'acte tindrà lloc el dia 17 de juny, a les 20.00 hores, en la graderia de la plaça del Bicentenari de Romeu (Nord del Palància) i l'accés serà lliure. Hi participarà l'alumnat de 5é i 6é de primària de les escoles: CEIP Ausiàs March, CEIP Cronista Chabret i Col·legi Maria Immaculada, CRA d'Alt Palància-Mijares, CRA Peña Escabia i el Cor Xiquets i Cantors Divisi del barri Campanar, València. A més, també col·laborarà l’alumnat del Conservatori Professional Joaquín Rodrigo de Sagunt i l'Associació TDAH Morvedre amb la participació de la banda Simfònica de la Lira Saguntina.

Este projecte naix en el curs 2017-2018, com a iniciativa de la Conselleria d'Educació, Cultura i Esport i el CEFIRE de Castelló. A Sagunt, després d'haver-hi estat aturat per la pandèmia, s'ha représ este curs impulsat pel departament d'Educació de l'Ajuntament de Sagunt encapçalat pel regidor Jose Manuel Tarazona, coordinadament amb diferents centres educatius del municipi i la participació de la Banda Simfònica de la Lira Saguntina, altres entitats musicals i d'àmbit socioeducatiu. A més, també col·labora el Gabinet de Promoció del Valencià de l'Ajuntament de Sagunt, gestionat per la regidora Maria Josep Soriano.

El regidor d'Educació, Jose Manuel Tarazona, ha manifestat que «**l’Escola Canta és un projecte engrescador. Jo m'he quedat bocabadat en els assajos generals que hem fet amb la participació de més 200 xiquets i xiquetes ballant i cantant de diferents col·legis del nostre poble. Crec que estem davant d'un projecte artístic expressiu únic, que té la finalitat de fomentar la sensibilitat musical, fer valdre el nostre patrimoni musical, la convivència i el treball en equip entre els col·les, associacions i administracions, de manera coordinada i molt important, que treballa les competències lingüístiques en valencià. Esteu convidats i convidades. Sense dubte, Sagunt és una Ciutat Educadora**».

Entre els diferents objectius de L’Escola Canta es troba fomentar l’ensenyament musical i el treball cooperatiu mitjançant la interpretació d’obres musicals.

![](/media/xnebphdl/cartell-escola-canta-2022.jpg?width=607.1428571428571&height=850)

*   [](http://www.facebook.com/sharer.php?u=https://aytosagunto.es/va/actualitat/el-projecte-l-escola-canta-realitza-el-concert-de-cloenda-este-divendres/ "Facebook")
*   [](http://twitter.com/share?url=https://aytosagunto.es/va/actualitat/el-projecte-l-escola-canta-realitza-el-concert-de-cloenda-este-divendres/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-projecte-l-escola-canta-realitza-el-concert-de-cloenda-este-divendres/ "Linked In")
*   [](mailto:?body=https://aytosagunto.es/va/actualitat/el-projecte-l-escola-canta-realitza-el-concert-de-cloenda-este-divendres/)